Käsitööstuskoda avati


Majandusministri tunnustus käsitööle. 

Käsitööstuskoja pidulik avamine toimus Tallinnas teisipäeval [12. jaanuaril 1937] kell 12 kaubandus-tööstuskoja saalis. Kokku olid ilmunud peagu kõik koja liikmed.

Koosoleku avas majandusministri abi N. Viitak. Seejärele võttis sõna koosolekul viibiv majandusminister K. Selter, kes oma kõnes ütles lühidalt järgmist:

“Lugupeetud käsitööstuskoja liikmed! Käsitööstus etendab rahvamajanduses väga suurt osa. Käsitööliste arv moodustab suure osa terve rahva arvust, samuti käsitööstuse toodang omab rahvamajanduses kaaluva osatähtsuse. Käsitööliste toodang on sageli teenäitajaks tööstusliku töö toodangule.

Seni on käsitöölistel puudunud oma ühine ja terviklik organisatsioon. Nüüd tahab koda seda tühikut täita ning loodetavasti tahab ta kaasa aidata valitsusele käsitööala korraldamiseks.

Käsitööalal on palju küsimusi lähemal ajal korraldamiseks. Avaldan vabariigi valitsuse nimel lootust, et käsitööstuskoda aitab omalt poolt neid ülesandeid lahendada. Vabariigi Valitsus aitab kõigiti sellele tööle kaasa.

Soovin sellele tööle palju õnne ja edu.”

Ministri sõnavõtt kiideti heaks elava aplausiga. Edasi järgnesid tervitused. Tervitusi ütlesid kaubandus-tööstuskoja esindaja nõunik R. Berendsen, inseneridekoja esindaja Puksov, üleriikliku kaupmeeste seltside keskliidu esimees H. Simm, üleriikliku käsitööliste koonduse nimel Seemann, Tartu töösturite keskühingu esindaja Tiido, üleriikliku Eesti metallitöösturite liidu esindaja A. Paalberg, Rakvere linna ja Virumaa töösturite koondise esindaja Einbaum.

Edasi tervitasid veel akadeemilise riietuskunsti edendamise seltsi ja naissektsiooni nimel M. Johanson, Tallinna Eesti käsitööliste abistamise seltsi nimel Tammik, Nõmme väiketöösturite ühingu nimel Pruel, Suure Kanuti-gildi nimel Laansoo, Viljandi tööstusettevõtjate ühingu poolt Adof, rätsep-meistrite ühingu esindaja Kull j. t.

Hommikupoole otsustasid sektsioonid oma koosolekuil esitada juhatusse järgmised kandidaadid: metallitööstuse sekts. ― K. Puusaag, graafikatööstuse sekts. ― A. Jurich, nahatööstuse sekts. ― Jaan Salm, toiduainetetööstuse sekts. ― Th. Järverand, juuksetööstuse sekts. ― T. Nõmmits, ehitustööstuse sekts. ― R. Toming ja kehakattetööstuse sekts. ― Jüri Ahven.

Nii oli esitatud kokku 7 kandidaati. Kaheksanda juhatusliikme kohale ― juhatuse esimehe kohale paistis koosoleku meeleolust, et sinna valitakse Aleksander Naeres.

Nõukogu esimeheks arvati saavat Mihkel Andreesen.

Toimetuse töö lõpul teisipäeval jatkus koosolek. 

Uus Eesti
1937